অমরনাথ যাওয়ার আগে ঝাঁঝড়া পর্যটকরা, ভয়াবহ অবস্থা ভূস্বর্গে

ওয়েব ডেস্ক: সন্ত্রাসী হামলায় উত্তপ্ত জম্মু-কাশ্মীর (Jammu & Kashmir)। মঙ্গলবার নাশকতার মুখে পড়েছিলেন কয়েকজন পর্যটক। সূত্রের খবর, পহেলগাঁওয়ে ঘুরতে আসা পর্যটকদের উপর হামলা চালিয়েছে এক জঙ্গি গোষ্ঠী। এলোপাথাড়ি গুলিতে আহত ১০ জন পর্যটক। ইতিমধ্যেই দুজনের অবস্থা আশঙ্কাজনক। ঘটনাস্থলে ছুটে গিয়েছে সেনা ও কাশ্মীর পুলিশের একটি দল। হামলার পিছনে রয়েছে কারা? চলছে তদন্ত।

দক্ষিণ কাশ্মীরের পহেলগাঁও পরিচিত ‘মিনি সুইজ়ারল্যান্ড’ নামে। প্রতি বছর দেশ, দুনিয়ার নানা প্রান্ত থেকে পর্যটকরা এখানে এসে ভিড় করে। এবার সেখানেই ছক কষে হামলা চালাল সন্ত্রাসবাদীরা। ফলত, ফের প্রশ্নের মুখে পুলিশ-প্রশাসন।

আরও পড়ুন: আজ সৌদি আরবের উদ্দেশে রওনা দিলেন মোদি, যুবরাজের সঙ্গে বৈঠক প্রধানমন্ত্রীর

গত কয়েকমাস ধরেই উপত্যকার নানা প্রান্তে চিরুনি তল্লাশি করে জঙ্গিদের গুলি করে খতম করেছে ভারতীয় সেনা ও পুলিশের যৌথ বাহিনী। এবার সেই আবহেই সেনার বিরুদ্ধে পাল্টা ‘যুদ্ধের ঘোষণা’ করল সন্ত্রাসবাদীরা?

উল্লেখ্য, দিনকয়েকের মধ্যে উপত্যকা থেকে শুরু হয়ে যাবে অমরনাথ ধাম যাত্রা। এই পরিস্থিতিতে গোটা কাশ্মীর জুড়ে পর্যটকদের নিরাপত্তা নিয়ে বাড়তি সচেতনতা অবলম্বন করেছে পুলিশ-প্রশাসন। মঙ্গলবার এই হামলার মাধ্যমে আসলে সেই সচেতনতায় যে ফাঁক রয়ে গিয়েছে, প্রশ্ন তুলে ভূস্বর্গের প্রশাসনের দিকে নতুন চ্যালেঞ্জ ছুড়ে দিল সন্ত্রাসবাদীরা।

বস্তুত, সপ্তাহ খানেক আগে জম্মু-কাশ্মীরে নিরাপত্তাবাহিনীর সঙ্গে গুলির লড়াইয়ে নিহত হয়েছে সন্ত্রাসবাদী সংগঠনের জইশ-ই-মহম্মদ গোষ্ঠীর তিন কমান্ডার। জানা গিয়েছে, ১২ এপ্রিল উধমপুর ও কিস্তওয়ারে একটি অভিযান চালিয়ে জঙ্গিদমনে নামে তাঁরা। এই সংঘর্ষে খতম হওয়া সন্ত্রাসবাদীদের তিন জনেরই মাথার দর ছিল পাঁচ লক্ষ টাকা করে। সেই ঘটনা সপ্তাহ পেরোতেই কি নতুন ষড়যন্ত্রের হুঁশিয়ারি? প্রশ্ন উঠছে বিশেষজ্ঞ মহলে।